I disse uger lancerer Københavns kommune sit ambitiøse projekt, der skal få 300.000 husstande til at sortere madaffaldet. Udover kritikken af, at affaldet skal transporteres rundt på Sjælland, ser det ud til, at kommunen desværre også har glemt at undersøge, hvilket problem de er gået i gang med at løse.

»Det bliver over mit lig at skulle have en klam kompostspand stående med madrester, eller hvad det er, I vil have mig til. Det hele ryger i småt brændbart«.

Sådan startede en lang og intens debattråd forleden på en bekendts Facebook, efter at vedkommende netop havde modtaget sin egen affaldsbeholder som led i Københavns kommunes udrulning af et stort anlagt projekt, hvor 300.000 husstande sættes i sving med at forvandle gulerodsskræller og kaffegrums til biogas.